Besluit van KVBA oor Kanada-brandbestryders verwelkomFoto: WOF/Facebook Edna Molewa, minister van omgewingsake, het die besluit van die Kommissie vir Versoening, Bemiddeling en Arbitrasie (KVBA) dat die departement en sy Working on Fire- (WoF) projek nié met die National Union of Metalworkers of South Africa (Numsa) kan onderhandel oor lone en voorwaardes nie, verwelkom. Molewa het in ŉ verklaring gesê dat WoF deel is van die uitgebreide openbare werke-program (EPWP) wat sedert 2003 bestaan. “Deelnemers in alle EPWP-programme word vergoed ingevolge die riglyne vir indiensneming en voorwaardes vir EPWP-programme.” Die KVBA het bevestig dat die departement en die WoF nie van die EPWP-norme en -standaarde kon afwyk nie. Die KBVA het bevind dat geen verbetering tot huidige lone en terme van indiensneming soos voorgestel deur Numsa nou sal plaasvind nie. Die lone en voorwaardes vir 1 April tot 31 Maart 2019 staan. Molewa het gesê die belangrikste aspek van die bevinding was dat, indien die departement sou ingee tot Numsa se eise, die WoF 677 brandbestyders se dienste sou moes beëindig. “Dit is gelykstaande aan 27 basisse.” Dié kwessie spruit uit die ontplooiing van 301 WoF brandbestryders na Kanada in Mei 2016. Die Kanadese regering het hulle genader in terme van ŉ gedeelde hulpbronne-ooreenkoms. Molewa het gesê ten spyte daarvan dat die ontplooiing ŉ reusesukses was, is foutiewe inligting in die openbaar gesirkuleer rakende die voorwaardes waaronder hulle ontplooi is, en Numsa het daarom beweer die brandbestryders is uitgebuit. Numsa het in 2017 ŉ klag by die KVBA gelê en ŉ 12%-verhoging geëis, sowel as ekstra betalings vir wanneer hulle uitgeroep word, asook bystandtoelae. Molewa meen dié bevinding bevestig die departement se posisie dat Numsa en ander partye wat feitelike foutiewe aantygings gemaak het oor die brandbestryders se werkstoestande die konteks verkeerd “gelees” het in terme van die ooreenkoms oor hul ontplooiing na Kanada.